Elvira Madigan

Elvira Madigan (4. december 1867 – 19. juli 1889) (født: Hedvig Antoinette Isabella Eleonore Jensen i Sankt Maria sogn i Flensborg i Tyskland) var en artist og linedanserinde, mest kendt for sin hemmelige og fatale kærlighedsaffære med den svenske dragonløjtnant Sixten Sparre.

Barndommen 
Hedvigs mor, Eleonora (Laura) Cecilie Christine Marie Olsen (født: 25. marts 1849 – 18 år da Hedvig blev født), kom fra Finland. Hedvigs far var den danske Frederik Jensen. Forældrene mødte hinanden i Cirque du Nord, cirkuset hvor Eleonora var linedanser, og Frederik var akrobat. Da Hedvig skulle fødes, tog Frederik orlov fra cirkusarbejdet, selv om det betød, at han mistede det. Et par år efter at Hedvig var født, døde Frederik, og moderen stod alene tilbage med datteren. Moderen arbejdede i cirkuset Cirque François Loisset, hvor amerikaneren John Madigan fra Indiana var tilknyttet. John og Eleonora dannede par, men de blev først gift i 1892. Han var kunstberider og lærte Hedvig at ride. Hedvig havde sin cirkusdebut som femårig.

Cirkusprinsessen 
I 1879 grundlagde John Madigan og Eleonora Olsen deres eget lille cirkus, Cirkus Madigan, hvor Hedvig og en stedsøster optrådte som linedanserinderne "søstrene Elvira og Gisella Madigan". Cirkuset turnerede i Skandinavien og kom i 1886 til Tivoli i København, hvor de optrådte for kong Christian IX, som skænkede dem et guldkors hver. Cirkuset med de to linedanserinder fik stor succes og optrådte over det meste af Europa: Paris, London, Berlin, Bruxelles, Amsterdam og Odessa. I 1888 kom det til Kristianstad i Skåne, hvor den svenske adelsmand og løjtnant af det Skånska Dragonregementet Sixten Sparre overværede forestillingen. Han blev straks så betaget af den unge Hedvig, at han kom tilbage næsten hver aften og igen næste sommer, da cirkuset var i Ljungbyhed. De indledte et forhold, som måtte holdes hemmeligt både for Hedvigs mor og stedfar og for Sixtens kone. Han var gift og havde to børn.

Flugten 
De holdt kontakt gennem brevveksling til den 18. maj 1889, hvor cirkuset kom til Sundsvall i det nordlige Sverige. Sixten ventede på Hedvig ved jernbanestationen i Bollnäs. Hedvig pantsatte sine smykker og stak af. Sammen med Sixten tog hun til Stockholm og derfra med tog til København og Svendborg, hvor de indlogerede sig på et hotel som brudepar.

Den 15. juli 1889 kom Cirkus Bergman til Svendborg, hvorefter parret af frygt for at blive genkendt tog til Troense, en landsby på det nordøstlige Tåsinge, og tog på sommerpensionat. Deres penge var brugt, og Sixten havde sendt et telegram hjem til sin familie for at bede om flere penge, men havde fået afslag. Uden penge og uden fremtidsudsigter sagde parret den 18. juli, at de ville tage på en lille skovtur, og de fik en madkurv med. De tog til Nørreskoven, hvor Sixten den følgende morgen skød Elvira og sig selv (markering med frådsten i Nørreskoven).

Øresundsposten (25. juli 1889) beskrev deres sidste timer således:

Gravstedet 
Parret er begravet på Landet Kirkegård. Et mindesmærke står opstillet i Nørreskov, hvor deres lig blev fundet. De oprindelige gravsten fra 1889 var af forskellig farve, Hedvigs hvid og Sixtens gråsort. På 75-årsdagen i 1964 blev gravstenene udskiftet med nye, der på Hedvigs også angav kunstnernavnet, Elvira Madigan. I 1999 blev området renoveret: de gamle gravsten blev igen taget i brug, nu vendt mod øst. (Gravpladsen er ændret radikalt februar 2013). Desuden blev opsat en mindeplade med ordene:

ELVIRA MADIGAN og SIXTEN SPARRE

På dette sted begravedes lørdag den 27. juli 1889 linedanserinden Hedvig Jensen, bedre kendt som Elvira Madigan, og den svenske løjtnant Sixten Sparre.

Parret var nogle dage forinden blevet fundet døde i Nørreskov få km herfra efter forsvinden og flugt fra Sverige. Her havde hun været stjerneartist i sin stedfader John Madigans cirkus, hvor Sixten Sparre havde set hende og var blevet forelsket i hende. 

Uden forældrenes viden havde Elvira Madigan og Sixten Sparre haft brevkontakt et års tid. I juni 1889 forlod hun cirkus under dets ophold i Sundsvall og flygtede med Sixten Sparre til Danmark. Efter en måned i Svendborg rejste de to den 15. juli til Taasinge, hvor de lejede sig ind i et hus i Troense. 

Da parrets kærlighedshistorie ikke havde nogen fremtid, endte flugten til Taasinge nogle dage senere tragisk med, at han under en udflugt i Nørreskoven med sin tjenesterevolver skød hende og sig selv. Hun blev 21 år, han 35. 

Begravelsen blev forrettet af sognepræst Vilhelm Schousboe i nærvær af et stort følge. 

Hedvig Antoinette Isabella Eleonore Jensen blev født den 4. december 1867 i Flensborg som datter af artisterne Frederik Jensen og Eleonora (kaldet Laura) Cecilia Christina Maria Olsen. Først i 1892 giftede moderen sig med John Madigan.

Der er tradition for, at brudene, som bliver viet i Landet kirke, lægger deres brudebuket på Hedvigs grav, for på denne måde at give hende den, som hun aldrig fik i levende live. Gravstedet er også et yndet turistmål for danske, tyske og især svenske tilrejsende.

Film 
Historien danner baggrund for flere film. Mozarts klaverkoncert nr. 21 i C-dur, som bruges i den svenske film fra 1967, kaldes ofte Elvira Madigan.
 Elvira Madigan (svensk film, 1943)
 Elvira Madigan (svensk film, 1967)
 Elvira Madigan (dansk film, 1967)

Visen 
Historien blev gendigtet af den svenske folkedigter Johan Lindström Saxon i visen ”Visan om Elvira Madigan” over melodien til en gammel svensk skillingsvise

Kuriosum 
 Vejen, Landet Kirkegård ligger på, og som fører op til Nørreskov på Tåsinge, er blevet omdøbt til Elvira Madigans Vej.
 Flyvepladsen på Tåsinge fik i 2020 navnet "Elvira Madigan Airport".
 Nationalbanken udsendte den 28. januar 2005 en 20-kroners temamønt, hvor bagsidemotivet forestiller tårnet på Landet Kirke set gennem kastanieblade fra Elvira Madigan og Sixtens Sparres gravsted. Omkring tårnet er desuden indflettet kastanieblade udformet som hjerter og en pistol, der symboliserer parrets ulykkelige kærlighedshistorie.

Se også 
 Mayerling-dramaet

Bøger 
 Ejbye-Ernst, Arne: Det danske Mayerlingdrama. København, 1954.
 Enevig, Anders: Fakta om Elvira Madigan og Sixten Sparre, Odder 2005. 
 Grönqvist, Klas: "En dråbe faldt ... Elvira Madigan". Kle-art forlag, Odense 2017. .
 Jansen, Henrik M.: Elvira Madigan & Sixten Sparre: som samtiden opfattede dem – og 100 år senere. (Skrifter fra Svendborg og omegns Museum 21). Forlaget Misteltenen i-s, Svendborg, 1987
 Møller-Pedersen, Poul Erik: Elvira Madigan. Hernovs Forlag, København 1978. .
 Per Arne Wåhlberg: Cirkus i Sverige, Carlsson Bokförlag, Stockholm, 1992, side 125 ff.
 Lindhe, Kathinka: Sixten & Elvira - historien om et mord, Gads Forlag, København, 2021.

Referencer

Eksterne henvisninger 
 

 Elvira Madigan på Tåsinge Museum
 Forfatter Klas Grönqvists hjemmeside om Elvira (på svensk) 
 Elvira Madigan 
 Öresundsposten 
 Johan Lindström Saxon  Melodien til skillingsvisen: ”Visan om Elvira Madigan”
 

Danskere i 1800-tallet
Personer fra Flensborg
Mord i Danmark